
Jedno od najranijih sjećanja iz mog djetinjstva je priča koju mi je ispričao pokojni djed Branko.

Djed je pričao o nekom mladiću po imenu Josif koji je imao desetoricu starije braće koja su ga iz čista mira bacila u bunar, a potom prodala kao roba u Egipat gdje je taj mladić nakon nekog vremena, ni kriv, ni dužan završio u zatvoru. No na njegovu sreću, uz pomoć Boga, Josif je prebrodio sve nevolje koje ga snađoše, i na kraju bi postavljen za cara. Kad je svijet zahvatila velika glad, ona njegova braća što ga prodaše, dođoše kod njega da im proda hrane, a on im sve oprosti, i još ih nagradi, te skloni kod sebe u carstvo gdje su srećno živjeli.

Godine su prošle, djed je umro, a ja sam priču zaboravio. Sve do jednog dana 1993. godine. Bilo je nekakvo ratno primirje, i ja iz dosade u ruke uzeh Bibliju, knjigu koju do tada nikada nisam držao u ruci. I tako počeh da je čitam s početka. Sve što sam čitao, vidim ne liči mi ni na jednu knjigu koju sam do tada pročitao. Sve mi čudno, nejasno, negdje samo djelimično razumljivo i smisleno. Izgledalo mi je kao da je neko nabacao nekakve loše uređene i nedovršene pričice koje baš i nemaju nekog smisla. Ali, uprkos takvom razmišljanju, nisam odustajao od čitanja. I tako ja čitam, kad najednom pojavi se Josif koga braća bacaju u jamu, a potom prodaju kao roba u Egipat. 

Najedanput iz mog sjećanja poput kakvog uragana izbi pokojni djed i njegova priča o Josifu. Srce mi stade lupati kao ludo, ali nastavih sa čitanjem ne bih li što prije potvrdio misao koja mi se već bila uplela u glavi. I svakim novim pročitanim stihom, potvrda je stizala. Kad pronađoh da Josif postade prvi do faraona, sve je bilo jasno. Djed mi je u svojoj verziji prepričao biblijsku priču o Josifu! Od tada pa sve do današnjih dana, tu istu priču sam pročitao, mogao bih slobodno reći nebrojeno mnogo puta.

Međutim, ta priča je u međuvremenu, pored one lako razumljive djetetu, dobila i druga značenja. Jedno je ono shvaćeno kroz razmišljanje neupućenog odraslog čovjeka, drugo je ono koje je naučeno proučavanjem svetootačkih tumačenja, te treće koje je stečeno kroz oficijelnu teologiju.

Ipak ovdje jasno želim naglasiti da mi nije namjera izvoditi teološke zaključke jer je takvih već izvedeno i zapisano zaista mnogo. Namjera mi je ukazati na veličanstvenu i, za ljudski um pomalo šokantnu strukturu teksta kojim je kazivanje izrečeno. Želim pokazati nešto što sam primijetio da se nalazi ispod ovog svima lako vidljivog teksta. Nešto što sam tolike godine gledao, a nisam vidio, sve do jednog dana kada se iznenada i neočekivano „otvorilo“.

Prva knjiga Svetog Pisma Starog zavjeta se u različitim prevodima pojavljuje pod različitim imenima. U srpskom jeziku obično se pojavljuje pod imenom Knjiga Postanja ili Postanje. 

Nije rijedak ni naziv Prva Knjiga Mojsijeva. Izvorni tekst je napisan na hebrejskom jeziku i nosi naziv בְּרֵאשִׁית (transliterovano: berešit; prevedeno: u početku), i to je ujedno prva riječ u knjizi. Knjiga je podijeljena u 50 glava i počinje stvaranjem svijeta i čovjeka, te se nastavlja padom čovjeka u grijeh, Nojem i opštim potopom, životom Avraama, Isaka, Jakova, i Josifa. Knjiga završava Josifovom smrću. A od ukupno 50 glava knjige, u 14 glava, ili gotovo jedna trećina je vezana uz Josifov život.

Nama je poznato da je čovjek kao biće, ograničeno ili limitirano biće. Ograničen je svojim sistemima kojima doživljava sebe i svoju okolinu. Ti sistemi se nazivaju perceptivni sistemi u koje spadaju čula sa kojima doživljavamo sebe i svijet oko nas, i na osnovu toga stvaramo sud ili sliku da je neko ili nešto ovakvo ili onakvo, da je ono crveno, a da ono miriše, da je tamo nešto opasno, ispravno ili neispravno, dobro ili loše, itd. Naša čula vida, sluha, mirisa, dodira i okusa su ograničena pa smo tako i mi kao bića ograničeni. Zato se slobodno može postaviti pitanje, da li je to što mi doživljavamo oko nas sve što postoji, ili možda postoji još nešto što mi nismo u stanju vidjeti i doživjeti? Uzmimo za primjer doživljaj vozača automobila koji vozi noću. Vozač vidi onoliko koliko mu osvjetljavaju farovi, što je samo ono ispred njega, a sa strane je mrak i ne vidi ništa. Ali mi svi znamo da i tamo u mraku postoji svijet. U slučaju vozača automobila mi smo u stanju da osvijetlimo mrak kroz koji prolazimo i da tako vidimo svijet koji je do tada bio skriven u mraku, ali u nekim drugim životnim okolnostima mi to nismo u stanju, ili ne znamo kako.

Pored tumačenja, namjera mi je da na konkretnom primjeru biblijskog teksta pokušam objasniti kako su biblijski tekstovi u suštini napisani u više nivoa, odnosno imaju više nivoa značenja, i kako se ispod ovog osnovnog i lako vidljivog nalazi još veoma mnogo toga na prvi pogled skrivenog. Sve zajedno se na neki način može porediti sa hologramskom strukturom gdje su svi elementi strukture na savršen način povezani u jednu cjelinu. 

Ovakvim kazivanjem nam se pokazuje i dokazuje da sve ovo što možemo vidjeti i doživjeti sa naših pet čula, nije sve što postoji, već da je to samo jedan dio Božije tvorevine. Smatram da tekst koji ću ovdje pominjati i tumačiti nedvosmisleno ukazuje na inteligenciju koja je veća od ljudske, jer način na koji je biblijski izvještaj sačinjen teško da je mogao doći od ograničenog ljudskog uma.

Napomena

I na kraju ovog uvodnog dijela hoću još da dodam da pristup tekstu koji slijedi ni na koji način ne prezire, i ne umanjuje trud mnogobrojnih duhovnika koji su tumačili biblijske tekstove, već nasuprot tome, na sebi svojstven način može dovesti do boljeg i čvršćeg uvjerenja u istinitost i vrijednost biblijske poruke.

Ko god da je zainteresovan za Sveto Pismo, sada treba da je pripravan na pomalo neuobičajeno putovanje svoga uma, misli i osjećanja.

Hebrejski:יוֹסֵף

(Transliterovano: Josef)

Značenje imena: da Gospod pridoda, što dolazi od korijena riječi 'jasaf' što znači pridodati ili produžiti, a u ovom konkretnom slučaju značenje je u smislu da Gospod ovom djetetu pridoda još djece.

Novo egipatsko ime Josifa; Hebrejski:צָפְנַת פַּעְנֵחַ

(Transliterovano: Cafenat-Pa'neah)

U Daničićevom prevodu: Psontomfanih

Značenje imena: koji otkriva skrivene stvari, ali i, spasitelj svijeta, hranitelj zemlje

Josif je po redu rođenja dvanaesto dijete i jedanaesti sin Jakova (Hebr. יַעֲקֹב; transliterovano: Ja'kov; značenje: zapetnik, zapletač, ili čak prevarant), i ujedno prvo dijete Rahilje (Hebr. רָחֵל; transliterovano: Rahel; značenje: ovca ili mlada ovca). Jakov i Rahilja su poslije Josifa dobili još jednog sina kojeg je Jakov nazvao Venijamin (Hebr. בִנְיָמִין; transliterovano: Bin-jamin; značenje: sin desnice, sin snage).

Josif je živio 110 godina. Rođen je oko 1964. godine p.n.e., kada je njegov otac Jakov imao 91 godinu, a umro je oko 1854. godine p.n.e. 

Kad je imao sedamnaest godina, njegova starija braća po ocu su ga prodala Ismailćanima koji su ga dalje prodali kao roba u Egipat. Ubrzo je nevino optužen i bačen u tamnicu. Zbog sposobnosti tumačenja snova, iz tamnice je odveden pred faraona kome je protumačio san, da bi ga ovaj potom postavio za svog zamjenika u vladavini nad Egiptom. Za sedam godina obilja gradio je spremišta, sakupljao i skladištio žitarice da bi spasio narod za sedam godina gladi. Doveo je i naselio u Egipat čitavu porodicu i pleme na čelu sa svojim ocem. Od ovog plemena, odnosno Jakovljevih dvanaest sinova nastalo je dvanaest plemena Izrailja koji su nakon Josifove smrti postali robovi.

Josif se značajno razlikuje od svih drugih likova koji se pojavljuju u Postanju. Za razliku od drugih grandioznih likova kao što su Noje, Avram, Isak i Jakov, a koji svi od reda bivaju instruisani putem proročkih kontakata da učine nešto, u slučaju Josifa toga nema. Josif nema direktan kontakt sa Bogom, ili predodređenu misiju, nema kontakt ni preko Anđela, ni ljudskih proroka, a ipak spašava svijet od gladi. Josif je najbliži običnom čovjeku, dakle nama.

Najveći dio Knjige Postanja, kada se radi o izvještajima o jednom karakteru, otpada na Josifa. Od čitavog Postanja, na izvještaj o Josifu otpada 25%.

Još je interesantno za napomenuti da su arheolozi kroz svoja istraživanja u današnjem Egiptu pronašli podatke za jednu istorijsku ličnost koja veoma podsjeća na biblijskog Josifa. Hijeroglifi kažu da se ta istorijska ličnost zvala Imotep, da je živio u vrijeme faraona Džozera, a istorijski period odgovara periodu života biblijskog Josifa. 

Kratko poređenja istorijskog Imotepa i biblijskog Josifa

	Josif

	Imotep


	Drugi poslije faraona

	Drugi poslije faraona Džozera


	Živio 110 godina

	Živio 110 godina


	Skladištio žito za sedam godina obilja

	Skladištio žito za sedam godina obilja


	Hranio narod za sedam godina gladi

	Hranio narod za sedam godina gladi


	Tumač snova

	Tumač snova


	Arhitekta i graditelj

	Graditelj stepenaste piramide u Sakari


	Uveo porez od jedne petine

	Uveo porez od jedne desetine


	Oženio kćerku sveštenika iz On-a

	Oženio kćerku sveštenika iz On-a


	Legendardna biblijska ličnost

	Legendardna istorijska ličnost

Kao osnovu za razumijevanje teksta ću koristiti Sveto Pismo Staroga zavjeta u prevodu Đure Daničića jer je taj prevod još uvijek u najširoj upotrebi. Pored ovog prevoda koristiću se i prevodom Knjige Postanja iz 2004. godine koji je preduzeo umirovljeni Episkop Zahumsko-hercegovački Atanasije; zatim, New World Translation of the Holy Scriptures (1984) u prevodu Novog sveta (Jehovini svedoci Beograd); zatim, The New International Version NIV – Study Bible (1995 by Zondervan); potom, The Jewish Study Bible – Jewish Publication Society TANAKH Translation (1999 Oxford University Press), te hebrejskim maso- retskim tekstom u vlastitom prevodu.

Na samom početku želim istaći da je tekst kojim ću se ovdje baviti usko vezan uz tekstove (Postanje,15:13-14, i Izlazak, 12:40-41). Ove tekstove bi trebalo imati u pozadini uma kako bi se sve o čemu ću ovdje govoriti moglo u potpunosti razumjeti.

(Postanje,15:13-14; I Gospod reče Avramu: „Znaj zacelo da će potomci tvoji biti stranci u zemlji tuđoj. Pa će joj služiti, i ona će ih mučiti četiri stotine godina. Ali ću suditi i narodu kome će služiti, a posle će oni izaći s velikim blagom.“)

Ovih četiri stotine godina se odnosi na vrijeme od rođenja Isaka pa do izlaska iz Egipta.

(Izlazak, 12:40-41; A baviše se sinovi Izrailjevi u Egiptu četiri stotine i trideset godina. I kad se navrši četiri stotine i trideset godina, u isti dan izađoše sve vojske Gospodnje iz zemlje egipatske.)

Ovih četiri stotine i trideset godina se odnosi na vrijeme kada je Bog obećao Avramu da će imati sina pa do izlaska iz Egipta.

Ovo pominjanje dviju različitih brojki za isti događaj uglavnom dovodi čitaoce do konfuznih zaključaka, a nedovoljno upućenim kritičarima biblijskog teksta daje slab temelj za njihove neispravne zaključke o nevjerodostojnosti izvještaja. A ako se ovome još doda vrijeme Izrailja provedeno u Egiptu koje se može približno zaključiti prateći geneologiju, onda nastupa još veća konfuzija o tačnom vremenu boravka u Egiptu. Pošto ovo nije tema kojom se želim baviti u ovoj knjizi, reći ću samo da ove brojke ni na koji način nisu ni u kakvom konfliktu.

	[image: ]
	 	[image: ]


[image: ]

II

Josif i njegova braća

Svečana haljina i snovi

Josif i njegova braća

Postanje, poglavlje 37

(A Jakov življaše u zemlji gde mu je otac bio došljak, u zemlji hananskoj. 2. Ovo je istorija Jakovljeva. Josif kada beše momak od sedamnaest godina, napasaše stoku s braćom svojom, koju rodiše Vala i Zelfa žene oca njegova, i donošaše Josif zle glasove o njima ocu svom. 3. A Izrailj ljubljaše Josifa najviše između svih sinova svojih, jer mu se rodio pod starost, i načini mu šarenu haljinu. 4. A braća videći gde ga otac ljubi najviše između sve braće njegove, stadoše ga mrzeti tako da mu ne mogahu lepe reči progovoriti. 5. Uz to usni Josif san i pripovedi braći svojoj, te ga oni još više omrznu. 6. Jer im reče: „Da čujete san što sam snio: 7. Vezasmo snoplje u polju, pa moj snop usta i ispravi se, a vaši snopovi iđahu unaokolo i klanjahu se snopu mome.“ 8. Tada braća rekoše: „Da nećeš još biti car nad nama i zapovedati nam?“ Stoga još više ga stadoše mrzeti radi snova njegovih i radi reči njegovih. 9. Posle opet usni drugi san, i ispriča braći svojoj: „Usnih opet san, a to se sunce i mesec i jedanaest zvezda klanjahu meni“. 10. A ispriča i ocu svom i braći svojoj, ali ga otac prekori i reče: „Kakav je to san što si snio? Eda li ćemo doći ja i mati tvoja i braća tvoja da se klanjamo tebi do zemlje?“ 11. I zaviđahu mu braća, ali otac njegov čuvaše ove reči. 12. A kad braća njegova otidoše da pasu stoku oca svoga kod Sihema, 13. reče Izrailj Josifu: „Ne pasu li braća tvoja stoku kod Sihema? Hajde da te pošaljem njima“. A on reče: „Evo me.“ 14. A on reče: „Idi, vidi kako su braća tvoja i kako je stoka, pa dođi da mi javiš“. I otpremi ga iz doline hevronske, i on ode put Sihema. 15. I čovek jedan nađe ga, a on luta po polju, te ga zapita: „Šta tražiš?“ 16. A on reče: „Tražim braću svoju, kaži mi, molim te, gde su sa stokom?“ 17. A čovek reče: „Otišli su odavde, jer čuh gde rekoše: hajdemo u Dotaim“. I ode Josif za braćom svojom, i nađe ih u Dotaimu. 18. A oni ga ugledaše izdaleka, i dok još ne dođe blizu njih, stadoše se dogovarati da ga ubiju. 19. I rekoše među sobom: „Gle, evo onoga što sne sanja. 20. Hajde sada da ga ubijemo i da ga bacimo u koju od ovih jama, pa ćemo kazati: ljuta ga je zver pojela. Onda ćemo videti šta će biti od njegovih snova“. 21. Ali Ruvim kad ču to, izbavi ga iz ruku njihovih rekavši: „Nemojte da ga ubijemo“. 22. I još reče Ruvim: „Nemojte krvi prolivati, bacite ga u ovu jamu u pustinji, a ne dižite ruke na njega“. A on ga htede izbaviti iz ruku njihovih i odvesti ocu. 23. I kad Josif dođe braći svojoj, svukoše s njega haljinu njegovu, haljinu šarenu, koju imaše na sebi. 24. I uhvativši ga baciše ga u jamu; a jama beše prazna, ne beše vode u njoj. 25. Posle sedoše da jedu. I podigavši oči ugledaše, a to gomila Ismailjaca iđaše od Galada s kamilama natovarenim mirisavoga korenja i tamjana, i smirne, te nošahu u Egipat. 26. I reče Juda braći svojoj: „Kakva će biti korist što ćemo ubiti brata svoga i zatajiti krv njegovu? 27. Hajde da ga prodamo ovim Ismailjcima pa da ne dižemo ruke svoje na njega, jer nam je brat, naše je telo“. I poslušaše ga braća njegova. 28. Pa kad trgovci madijanski behu pored njih, oni izvukoše i izvadiše Josifa iz jame, i prodadoše Josifa Ismailjcima za dvadeset srebrenika, i oni odvedoše Josifa u Egipat. 29. A kad se Ruvim vrati jami, a to nema Josifa u jami, tada razdera haljine svoje, 30. pa se vrati braći svojoj, i reče: „Nema detata, a ja kuda ću?“ 31. Tada uzeše haljinu Josifovu, i zaklavši jare zamočiše haljinu u krv, pa onda poslaše šarenu haljinu ocu njegovu poručivši: „Nađosmo ovu haljinu, vidi je li haljina sina tvoga ili nije

